b"\n_START_ARTICLE_\nKornetas (varinis)\n_START_PARAGRAPH_\nKornetas (angl. cornet, i\xc5\xa1 vid. angl. cornette, \xc5\xa1is i\xc5\xa1 vid.pranc. cornet, o \xc5\xa1is i\xc5\xa1 lot. cornu 'kornas; ragas')\xc2\xa0\xe2\x80\x93 varinis pu\xc4\x8diamasis instrumentas, labai pana\xc5\xa1us \xc4\xaf trimit\xc4\x85, bet besiskiriantis nuo \xc5\xa1io kompakti\xc5\xa1kumu, k\xc5\xabgi\xc5\xa1ku praplat\xc4\x97jimu ir \xc5\xa1velnesniu tonu. Nesusij\xc4\x99s su mediniu d\xc5\xabdi\xc5\xa1ku viduram\xc5\xbei\xc5\xb3, renesanso ir baroko laik\xc5\xb3 kornetu.\n_START_SECTION_\nIstorija\n_START_PARAGRAPH_\nKornetas buvo sukurtas apie 1820\xc2\xa0m. perdirbus pa\xc5\xa1to rag\xc4\x85. Atskiros instrumentin\xc4\x97s kornet\xc5\xb3 partijos pirm\xc4\x85 kart\xc4\x85 atsirado XIX a. pranc\xc5\xabz\xc5\xb3 kompozitori\xc5\xb3 k\xc5\xabriniuose._NEWLINE_\xc5\xa0is instrumentas neb\xc5\xabt\xc5\xb3 buv\xc4\x99s sukurtas, jei Heinrich St\xc3\xb6lzel ir Friedrich Bl\xc3\xbchmel neb\xc5\xabt\xc5\xb3 patobulin\xc4\x99 st\xc5\xabmoklinio vo\xc5\xbetuvo. XIX a. prad\xc5\xbeioje \xc5\xa1ie du instrument\xc5\xb3 meistrai prakti\xc5\xa1kai vienu metu i\xc5\xa1rado \xc5\xa1i\xc4\x85 vo\xc5\xbetuv\xc5\xb3 r\xc5\xab\xc5\xa1\xc4\xaf, kuri naudojama ir dabar. Jie kartu kreip\xc4\x97si patento ir gavo j\xc4\xaf de\xc5\xa1im\xc4\x8diai met\xc5\xb3._NEWLINE_Pirmasis ry\xc5\xa1kus korneto virtuozas buvo Jean-Baptiste Arban, kuris kruop\xc5\xa1\xc4\x8diai i\xc5\xa1tyr\xc4\x97 kornet\xc4\x85 ir 1864\xc2\xa0m. paskelb\xc4\x97 studij\xc4\x85 \xe2\x80\x9eLa grande m\xc3\xa9thode compl\xc3\xa8te de cornet \xc3\xa0 piston et de saxhorn\xe2\x80\x9c, kuri\xc4\x85 paprastai vadina \xe2\x80\x9eArbano metodu\xe2\x80\x9c. Iki XX a. pirmos pus\xc4\x97s muzikos ansambliuose trimitas ir kornetas buvo naudojami greta. Simfoniniuose repertuaruose da\xc5\xbenai b\xc5\xabdavo atskiros trimit\xc5\xb3 ir kornet\xc5\xb3 partijos. Tobulinant \xc5\xa1iuos instrumentus jie \xc4\x97m\xc4\x97 atrodyti ir skamb\xc4\x97ti vis pana\xc5\xa1iau. \xc5\xa0iuolaikiniais kornetais yra grojama briti\xc5\xa1ko stiliaus varini\xc5\xb3 pu\xc4\x8diam\xc5\xb3j\xc5\xb3 ir simfonin\xc4\x97se pu\xc4\x8diam\xc5\xb3j\xc5\xb3 bandose. Jie reikalingi kai prireikia \xc5\xa1velnesnio garso._NEWLINE_Kornetais (angl. cornetto) vadinami ir senoviniai mediniai pu\xc4\x8diamieji instrumentai (kuri\xc5\xb3 tarpe yra ir serpentas). Pvz., 11-ame \xe2\x80\x9eEncyclop\xc3\xa6dia Britannica\xe2\x80\x9c leidime serpentai vadinami \xe2\x80\x9eold wooden cornets\xe2\x80\x9c ('seni mediniai kornetai'). Visi instrument\xc5\xb3 pavadinimai kornetas kil\xc4\x99 i\xc5\xa1 rom\xc4\x97n\xc5\xb3 pu\xc4\x8diamojo instrumento korno (lot. cornu). Kornas buvo pa\xc5\xa1to rago pirmtakas, i\xc5\xa1 kurio kilo, pvz., kornetas, naudotas signalams m\xc5\xab\xc5\xa1io lauke perduoti._NEWLINE_Ankstyvuosius varinius kornetus su St\xc3\xb6lzel vo\xc5\xbetuv\xc4\x97liais kartais vadino ir angl. cornopean.\n_START_SECTION_\nRy\xc5\xa1ys su trimitu\n_START_PARAGRAPH_\nKornetas buvo sukurtas 1814\xc2\xa0m. pa\xc5\xa1to rage \xc4\xaftaisius vo\xc5\xbetuvus. Vo\xc5\xbetuvai leido melodi\xc5\xa1kai groti korneto registre. Trimituose naujai sukurtus vo\xc5\xbetuvus \xc4\x97m\xc4\x97 naudoti v\xc4\x97liau. Kompozitoriai apie 100 met\xc5\xb3 trimitams ir kornetams ra\xc5\xa1\xc4\x97 skirtingas partijas. Trimitai grodavo fanfari\xc5\xa1kus pasa\xc5\xbeus, o kornetai\xc2\xa0\xe2\x80\x93 labiau melodingus pasa\xc5\xbeus. \xc5\xa0iuolaikini\xc5\xb3 trimit\xc5\xb3 vo\xc5\xbetuvai leid\xc5\xbeia groti tokias pa\xc4\x8dias natas ir pir\xc5\xa1tuotes (aplikat\xc5\xabras) kaip ir kornetais._NEWLINE_Kornetai ir trimitai, pagaminti groti tuo pa\xc4\x8diu muzikiniu raktu (paprastai B\xe2\x99\xad ), groja to paties auk\xc5\xa1\xc4\x8dio garsus, grojimo abiem instrumentais technika beveik identi\xc5\xa1ka. Ta\xc4\x8diau kornetai ir trimitai n\xc4\x97ra visi\xc5\xa1kai tapat\xc5\xabs, kadangi skiriasi tembru. Egzistuoja ir E\xe2\x99\xad soprano kornetai, naudojami varini\xc5\xb3 pu\xc4\x8diam\xc5\xb3j\xc5\xb3 bandose, kuri\xc5\xb3 auk\xc5\xa1tis kvarta didesnis u\xc5\xbe standartin\xc4\xaf B\xe2\x99\xad ._NEWLINE_Skirtingai negu trimitas, kurio kanalas cilindrinis iki paplat\xc4\x97jusios dalies, korneto vamzdis daugiausia k\xc5\xabgi\xc5\xa1kas, prasidedantis labai siaura dalimi ties p\xc5\xabstuku ir palaipsniui plat\xc4\x97ja iki ry\xc5\xa1kiai varpi\xc5\xa1kai plat\xc4\x97jan\xc4\x8dios dalies. Pagal 1913\xc2\xa0m. E. A. Couturier patent\xc4\x85 kornetai gali tur\xc4\x97ti tolygiai k\xc5\xabgi\xc5\xa1k\xc4\x85 vamzd\xc4\xaf. D\xc4\x97l vamzd\xc5\xbeio k\xc5\xabgi\xc5\xa1kumo kornetai pasi\xc5\xbeymi b\xc5\xabdingu \xc5\xa1iltu \xc5\xa1velniu tonu, kuris skiriasi nuo skvarbesnio trimit\xc5\xb3 garso. D\xc4\x97l k\xc5\xabgi\xc5\xa1kumo kornetu galima mikliau groti greitus pasa\xc5\xbeus, ta\xc4\x8diau da\xc5\xbenai sunkiau i\xc5\xa1laikyti reikaling\xc4\x85 garso auk\xc5\xa1tum\xc4\x85. Kornetus da\xc5\xbenai pasirenka pradedantys muzikantai, nes juos lengviau laikyti, kadangi j\xc5\xb3 mas\xc4\x97s centras yra ar\xc4\x8diau muzikanto._NEWLINE_Korneto p\xc5\xabstukas turi trumpesn\xc4\xaf ir siauresn\xc4\xaf stiebel\xc4\xaf negu trimito, kuris telpa \xc4\xaf siauresn\xc4\x99 korneto p\xc5\xabstuko mov\xc4\x85. Korneto p\xc5\xabstuko taurel\xc4\x97 paprastai gilesn\xc4\x97 negu trimito._NEWLINE_Vienas i\xc5\xa1 korneto variant\xc5\xb3 yra trumpas tradicinis kornetas, dar vadinamas angl. Shepherd's Crook tipo modeliu. Jie da\xc5\xbeniausiai turi didel\xc4\xaf vamzd\xc4\xaf, j\xc5\xb3 garsas sodriai \xc5\xa1velnus. Ilgieji kornetai paprastai turi ma\xc5\xbeesn\xc4\xaf vamzd\xc4\xaf ir ry\xc5\xa1kesn\xc4\xaf gars\xc4\x85, jie pana\xc5\xa1esni \xc4\xaf trimitus. \xe2\x80\x9eShepherd\xe2\x80\x99s Crook\xe2\x80\x9c tipo kornetus labiau vertina kornetininkai tradicionalistai. Ilgieji kornetai pla\xc4\x8diai naudojami JAV simfonin\xc4\x97se pu\xc4\x8diam\xc5\xb3j\xc5\xb3 bandose, bet gerokai re\xc4\x8diau\xc2\xa0\xe2\x80\x93 briti\xc5\xa1kojo tipo varini\xc5\xb3 pu\xc4\x8diam\xc5\xb3j\xc5\xb3 ir simfonin\xc4\x97se pu\xc4\x8diam\xc5\xb3j\xc5\xb3 bandose."